ཀྱི་དབང་ནི། སློབ་མ་མཚན་ཉིད་དང་ལྡན་པས། བླ་མ་ཐུགས་རྡོ་རྗེ་
འཆང་ཆེན་པོའི་ངོ་བོ་ལ་ཕུན་ཚོགས་ལྔ་དང་ལྡན་པས་ཤིན་ཏུ་ཡིད་འཕྲོག་པའི་རིག་མ་དབུལ་
ཞིང་། ཕྱག་དང་། མཎྜལ་སྔོན་དུ་འགྲོ་བས་ཐལ་མོ་སྦྱར་ཏེ། དངོས་གྲུབ་ཐམས་ཅད་བསྡུས་ནས་
ནི། །བདག་ལ་ཁྱོད་ཀྱིས་དབང་མཆོག་སྩོལ། །ཅེས་པ་ལན་གསུམ་གྱིས་གསོལ་བ་གདབ་པར་
བྱའོ། །དེ་ནས་སློབ་དཔོནརང་ཉིད་སྙོམས་འཇུག་གི་དུས་སུ་ང་རྒྱལ་འཕོས་པའི་རྡོ་རྗེ་འཆང་
407

༄༅། །བོ་དོང་པཎ་ཆེན་གྱི་གསུང་འབུམ་ཆེན་མོ།
ཆེན་པོར་གསལ་བཏབ་ནས་སློབ་མའི་ལག་པ་གཡོན་པར་ཕྱག་རྒྱའི་ལག་པ་གཡས་པ་གཏད་དེ།
དེ་ཉིད་བླ་མའི་ལག་པ་གཡོན་པས་བཅངས་ཤིང་། གཡས་པས་རྡོ་རྗེ་བླངས་ནས་སློབ་མའི་སྤྱི་
བོར་བཞག་སྟེ། ལྷ་མོ་དེ་ནི་ཕྱག་རྒྱ་ཆེ། །མཐའ་ཡས་བདེ་བ་སྦྱིན་པ་མོ། །རྣམ་པ་ཀུན་ཏུ་ཕྱག་རྒྱ་
ལོངས། །བུ་ཡིས་བླ་མེད་མཆོད་པ་གྱིས། །ཞེས་གནང་བ་བྱིན་པ་དང་། ཕྱག་རྒྱ་མཛེས་མ་དེ་ཡང་
ལུས་མཐའ་དག་དྲི་ཞིམ་པོས་བྱུགས་ཤིང་། གོས་དང་རྒྱན་གྱི་ཁྱད་པར་མཐའ་ཡས་པས་ཀྱང་
མཛེས་པར་བྱས་ནས། དཔའ་བོ་བྱང་ཆུབ་སེམས་ཟ་བར། །ཁྱོད་ནི་སྤྲོ་བ་ཡིན་ནམ་ཅི། །རིགས་
ལྔ་ལས་ནི་རབ་བྱུང་བའི། །རིག་མ་མཆོད་པ་ལ་གུས་སམ། །དྲི་ཆེན་དྲི་ཆུ་སྟོབས་ཁྲག་སོགས། །
ཟ་བར་ད་ལྟ་ཡིད་ཆེས་སམ། །རྗེས་སུ་མཐུན་སྨོས་དམ་ཚིག་བཟང་། །ཇི་ལྟར་དགའ་བ་སྨྲོས་
ཤིག་བུ། །ཞེས་དྲིས་པས། སློབ་མས། ཇི་ལྟར་གསུང་བའི་དམ་ཚིག་སོགས། །ལྷ་མོ་བདག་ནི་
ཅིས་མི་སྤྲོ། །བུད་མེད་རྟག་གུས་ཅིས་མི་བྱ། །པདྨ་མཆོད་པར་ཅིས་མི་བགྱིད། །ཅེས་ལན་གདབ་
པར་བྱའོ། །དེ་ནས་བླ་མས་སློབ་མ་ཐབས་ཤེས་གཉིས་ཐུགས་རྡོ་རྗེ་ཡབ་ཡུམ་དུ་སྒོམ་དུ་བཅུག་
སྟེ། སླར་ཡང་བླ་མ་རང་ཉིད་ཡབ་ཡུམ་སྙོམས་པར་འཇུག་པའི་སྒྲས་འཁོར་ལོ་གསུམ་གྱི་ལྷ་ཡབ་
ཡུམ་ཐམས་ཅད་བཀུག་སྟེ། སྟེང་གི་བར་སྣང་དུ་སྟོང་གསུམ་འགེང་བ་ཙམ་གྱིས་འདོད་ཆགས་
ཆེན་པོ་མཛད་པས་བྱང་སེམས་དཀར་དམར་གྱི་ངོ་བོར་ཞུ་ནས་སློབ་མ་ཡབ་ཡུམ་ལ་ཐིམ་པར་
སྒོམ་དུ་བཅུག་པས་དེ་གཉིས་འདོད་ཆགས་རབ་ཏུ་རྒྱས་ཏེ་ཤེས་རབ་ཆགས་པ་ཆེན་པོ་གཡོས་
ནས། སྐྲ་གྲོལ་ཞིང་ལུས་གོས་དང་བྲལ། ཤེས་རབ་ཀྱིས་མིག་ཟུར་ལྟ་ཞིང་འཛུམ་པ་དང་བཅས་
པར་སྙན་པའི་གླུ་ལེན་པས་པདྨའི་ཐད་དུ་ལག་པ་གཡས་པའི་མཐེ་བོང་བཙུགས་ནས། རང་གི་
པདྨའི་དབུས་ན་གནས་པའི་རྩ་བདེ་བ་བཞི་བབ་པ་བསྟན་ཏེ། ཨེ་མ་བདག་གི་པདྨ་འདི། །བདེ་
བ་ཐམས་ཅད་ཀྱི་ནི་གནས། །ཅི་སྟེ་ཆོ་ག་བཞིན་བསྟེན་ན། །དེ་ཡི་མདུན་ན་ང་འདུག་སྟེ། །སངས
408

༄༅།
། །གཤེད་དམར་ལྷ་ལྔའི་མངོན་རྟོགས་རྒྱས་འབྲིང་བསྡུས་གསུམ་སོགས་བཞུགས་སོ། ། འེ
རྒྱས་མཉེས་པ་ལ་སོགས་པའི། །བྱ་བ་པདྨ་ཇི་བཞིན་བྱེད། །བདེ་ཆེན་རྒྱལ་བོ་རང་ཉིད་དེ། །འདི་
ཉིད་དུ་ནི་རྟག་ཏུ་ཞུགས། །རྨོངས་པ་གང་ཞིག་འདི་སྤོང་བ། །འདི་ལ་མཆོག་གི་དངོས་གྲུབ་
མེད། །པདྨ་པཉྫ་ཧོཿཞེས་བརྗོད་དེ། །ཐབས་ཀྱིས་པང་དུ་བྱོན་པ་དང་། །དེ་གཉིས་ཀ་ཡི་སྤྱི་བོར་
ༀ། མགྲིན་པར་ཨཱཿ སྙིང་གར་ཧཱུཾ། ཐབས་ཀྱི་རྡོ་རྗེ་དེ་ཉིད་ཧཱུཾ་གི་ངོ་བོའི་རྡོ་རྗེ་རྩེ་ལྔ་བ། བདུད་
རྩི་ཨོཾ་གྱིས་མཚན་པ། ཤེས་རབ་ཀྱི་པདྨ་དེ་ཉིད་ཨའི་ངོ་བོའི་པདྨ་འོད་ཟེར་སྣ་ལྔས་ཁྱབ་པར་
བསམ་དུ་བཅུག་ནས་སྙོམས་པར་ཞུགས་པས། དང་བོར་ལྟ་བ་ལ་སོགས་པའི་དུས་སུ་དགའ་བ།
དེ་ནས་ཅུང་ཟད་སྲུབ་པས་རྡོ་རྗེའི་རྩ་བའི་བར་དུ་ཐིག་ལེ་གཡོས་པས་མཆོག་དགའ། དེ་ནས་
དྲག་ཏུ་སྲུབ་ཅིང་བདེ་བ་འབྱུང་བ་ལ་ཐུག་ནས། ཅུང་ཟད་མ་ལྷུང་ཙམ་ལ་ཁྱད་དགའ། དེ་ནས་
འཛག་པ་བཀག་སྟེ་ཡུན་རིང་དུ་བདེ་བ་བསྒོམས་པས་རྡོ་རྗེ་ནོར་བུ་བྱང་སེམས་ཀྱིས་གང་སྟེ།
སྣང་བ་གསུམ་དང་འོད་གསལ་གྱི་རྟགས་ཤར་བར་གྱུར་པ་ན། དེའི་ལྷན་ཅིག་སྐྱེས་པའི་དགའ་
བ་ཐོབ་སྟེ། ས་བཅུ་གཉིས་ཀྱི་གོ་འཕང་ཐོབ་པར་བསམ་མོ། །རྟགས་སྣང་མ་ཤར་ན་ཇི་ལྟར་བྱ་
བའི་ཚུལ་ནི་རྒྱས་པ་གཞན་དུ་བཤད་པ་ལྟར་ཤེས་པར་བྱའོ། །དེ་དག་གིས་ཀུན་རྫོབ་བྱང་ཆུབ་
སེམས་ཀྱི་དཀྱིལ་འཁོར་མཐོང་། ཤེས་རབ་ཡེ་ཤེས་ཀྱི་དབང་ཐོབ། སེམས་ཀྱི་དྲི་མ་དག རང་
རིག་བདེ་སྟོང་བརྗོད་བྲལ་དུ་རྟོགས། ལམ་གསང་བའི་རྣལ་འབྱོར་སྒོམ་པ་ལ་དབང་། འབྲས་བུ་
ཐུགས་རྡོ་རྗེའི་གོ་འཕང་ཐོབ་པར་གྱུར་ཏོ། །ཞེས་བརྗོད་དོ། །དེའི་མཐའ་རྟེན་དབུགས་དབྱུང་བ་
ནི། དེ་གན་རྐྱལ་གྱི་རྐང་བས་མགོ་བོར་འཁྱུད་ནས། དེ་རིང་ཕྱིན་ཆད་བུ་ཁྱོད་ཀྱིས། །ཇི་སྲིད་
བྱང་ཆུབ་སྙིང་བོའི་བར། །རྨི་ལམ་བཞིན་དུ་སེམས་ཅན་གྱིས། །བླ་ན་མེད་པའི་དོན་བྱོས་ཤིག །
རིག་པ་འདི་ནི་དོར་བྱས་ནས། །ཐབས་གཞན་གྱིས་ནི་འཚང་མི་རྒྱ། །རྟུལ་ཞུགས་རྣམས་ཀྱི་མཆོ
གི་མཆོག །རིག་མའི་རྟུལ་ཞུགས་བུ་ཡིས་སྤྱོད། །ཅེས་བརྗོད་དེ། འདོད་ཆགས་ལམ་དུ་གྱིས་ལ།
409

༄༅། །བོ་དོང་པཎ་ཆེན་གྱི་གསུང་འབུམ་ཆེན་མོ།
དཀའ་ཐུབ་ལ་སོགས་པའི་སྡུག་བསྔལ་མེད་པར་བདེ་བ་ཁོ་ནས་བྱང་ཆུབ་སྒྲུབས་ཤིག་ཅེས་བྱའོ།
བཞི་བ་ཚིག་དབང་རིན་པོ་ཆེ་ནི་སློབ་མ་མཚན་ཉིད་དང་ལྡན་པས། བླ་མ་སྐུ་གསུང་ཐུགས་དབྱེར་
མེད་པ་གསང་ཆེན་རིགས་གཅིག་གི་ངོ་བོ་ལ་ཕྱག་དང་། ཕྱི་དང་། ནང་དང་། གསང་བའི་མནྜལ་
ཕུལ་ནས་ཐལ་མོ་སྦྱར་ཏེ། བདག་ཉིད་ཆེ་ཁྱོད་བཀའ་དྲིན་གྱིས། །གཙོ་བོའི་དབང་བསྐུར་རྣམ་
གསུམ་ཐོབ། །དེ་རིང་རིན་ཆེན་བཞི་བ་ཡང་། །བཀའ་དྲིན་གྱིས་ནི་བསྐྱབ་ཏུ་གསོལ། །ཅེས་ལན་
གསུམ་གསོལ་བ་འདེབས་པའི་སློབ་མ་རྡོ་རྗེ་འཆང་དུ་བསྒོམ་ལ། ལྷན་ཅིག་ལྟ་ཞིང་རྒོད་པ་ལ་
སོགས་པའི་སྒོ་ནས་རྡོ་རྗེ་ནོར་བུ་བྱང་སེམས་ཀྱིས་གང་བའི་བར་སྔར་བཤད་པ་ལྟར་མྱོང་བར་
བྱས་ཏེ། དེ་ནས་བྱང་ཆུབ་ཀྱི་སེམས་རྡོ་རྗེ་ནོར་བུའི་རྩེ་མོའི་བར་དུ་གང་བ་ཤེས་རབ་ཀྱི་རྩ་མཛེས་
མའི་ཐུགས་ལ་ཉི་མ་ཤར་བའི་འོད་ཟེར་སྣ་ལྔའི་ཕུང་བོ་ཚད་མེད་པ་ཅན་དེ་དང་ཕྲད་པར་གྱུར་
པས་སྟོང་བ་གཉིས་ཀྱི་ཆགས་པ་ལས་ཀྱང་འདས་ཤིང་། མུན་ཆེན་གྱི་ཆགས་བྲལ་ལས་ཀྱང་འདས་
ཏེ། མཐའ་གང་དུ་ཡང་མ་ལྷུང་བའི་ཟག་མེད་ཀྱི་བདེ་བ་ཆེན་པོས་དབང་བོའི་སྡུག་བསྔལ་གྱི་
གྲོང་ཁྱེར་ཐམས་ཅད་བཅོམ་སྟེ། མི་ཤིགས་པ་ཆེན་པོའི་དྭངས་མས་ལས་ཐམས་ཅད་གང་བའི་
ངང་ནས། རྣམ་ཐར་བཞི་ལྡན་གྱི་བདེ་བ་ཆེན་པོ་ལྷན་ཅིག་སྐྱེས་པ་ནམ་མཁའ་དང་མཉམ་པའི་
ཏིང་ངེ་འཛིན་ལ་མཉམ་པར་བཞག་ཅིང་། བླ་མས། ཡོད་དང་མེད་པ་ལས་གྲོལ་བ། །དེ་ནི་ངག་
གི་སྤྱོད་ཡུལ་མིན། །ཞེས་པས་བདེ་སྟོང་བསམ་མི་ཁྱབ་ཀྱི་ཏིང་ངེ་འཛིན་ཉིད་དབང་བཞི་བ་ཡིན་
པར་བརྡ་སྤྲད་པར་བྱའོ། །དེ་ནས་འདི་ཐམས་ཅད་བདེ་བ་ཆེན་པོ་དང་མི་འབྲལ་བ་དང་། དེ་ཡང་
བསམ་མི་ཁྱབ་ཀྱི་ལྟ་བ་དང་མ་བྲལ་བས་ལམ་ཐམས་ཅད་ཉམས་སུ་ལོངས་ཤིག ཅེས་གདམས་
པར་བྱའོ། །གཉིས་མེད་ཡེ་ཤེས་སེམས་ལྡན་ལ། །མི་བྱ་བ་ནི་ཅི་ཡང་མེད། །གཉིས་མེད་པ་དང་
དོགས་མེད་པ། །དམ་ཚིག་སྤྱད་པའི་སྤྱོད་པ་ཡིན། །སློབ་དཔོན་ངེས་པར་མི་སྨད་ཅིང་། །བདེ་
410

ཉལ་
།གཤེད་དམར་ལྷ་ལྔའི་མངོན་རྟོགས་རྒྱས་འབྲིང་བསྡུས་གསུམ་སོགས་བཞུགས་སོ། །
༼འེ
.
གཤེགས་བཀའ་ལས་འདའ་མི་བྱ། །དེ་བཞིན་ཁྲོ་ལས་སྤུན་རྣམས་ལ། །སྐྱོན་གཉིས་རབ་ཏུ་བསྒྲག་
མི་བྱ། །སེམས་ཅན་ཀུན་ལ་བྱམས་པའི་སེམས། །ནམ་ཡང་དོར་བ་ཉིད་མི་བྱ། །བྱང་སེམས་དོར་
བར་མི་བྱ་ཞིང་། །རང་བཞིན་ཆོས་ལ་སྨད་མི་བྱ། །ཡོངས་སུ་མ་སྨིན་སེམས་ཅན་ལ། །གསང་བ་
རབ་ཏུ་བསྒྲག་མི་བྱ། །བདག་ཉིད་ཕུང་བོ་རྣམ་མི་སྨད། །བཅོམ་ལྡན་ཆོས་རྣམས་སུན་མི་
དབྱུང་། །གདུག་པའི་བྱམས་པ་རྟག་སྤང་ཞིང་། །ཆོས་ལ་ཚད་ཉིད་མི་བྱའོ། །དད་པའི་སེམས་
ཅན་བསླུ་མི་བྱ། །དམ་ཚིག་རྣམས་ནི་རྟག་ཏུ་བསྟེན། །ཤེས་རབ་རང་བཞིན་བུད་མེད་རྣམས། །
སུན་འབྱིན་ལས་ཀྱང་སྐྱོན་ཉིད་དོ། །སློང་མོས་མི་རྒྱུ་རྣལ་འབྱོར་པ། །རྣལ་འབྱོར་རྣམ་པར་སྤང་
མི་བྱ། །རྟག་པར་རྒྱུན་དུ་སྔགས་བཟླ་ཞིང་། །དམ་ཚིག་ལ་སོགས་རྟག་བསྟེན་བྱ། །ཞེས་བརྗོད་
དེ། འདི་དག་གི་དོན་བཤད་པར་བྱའོ། །དེ་རྣམས་ཀྱིས་དོན་དམ་བྱང་སེམས་ཀྱི་དཀྱིལ་འཁོར་
མཐོང་། ཚིག་དབང་རིན་པོ་ཆེ་བཞི་བ་ཐོབ། ལུས་ངག་ཡིད་གསུམ་གྱི་དྲི་མ་བག་ཆགས་དང་
བཅས་པ་ཐམས་ཅད་དག བདེ་ཆེན་བསམ་མི་ཁྱབ་ཀྱི་རྟོགས་པ་སྐྱེས། ལམ་ཡེ་ཤེས་ཀྱི་རྣལ་
འབྱོར་སྒོམ་པ་ལ་དབང་། འབྲས་བུ་སྐུ་གསུམ་དབྱེར་མེད་རྡོ་རྗེ་འཆང་ཆེན་པོ་མི་ཤིགས་པ་མངོན་
དུ་བྱས་པར་བལྟའོ། །དེའི་མཐའ་རྟེན་གཟེངས་བསྟོད་པ་ནི། མཆོག་ཏུ་གསང་བའི་དཀྱིལ་འཁོར་
འདིར། །བཙུད་པ་དང་ནི་མཐོང་བ་ཡིས། །དེ་རིང་ཁྱེད་རྣམས་བདེ་བར་གནས། །བདེ་ཆེན་ཐེག་
པ་འདི་ལ་ནི། །ཕྱིས་ནི་འཆི་བ་ཡོད་མ་ཡིན། །མི་ཐུབ་པ་དང་མི་ཆོད་དང་། །ཅིས་ཀྱང་མི་
འཇིགས་དགའ་བར་གྱིས། །སྲིད་པ་ཤིན་ཏུ་དག་པས་ན། །སྲིད་པའི་ངན་འགྲོ་རྣམས་ལས་བཏོན། །
ཁམས་གསུམ་གྱི་ནི་རྒྱལ་སྲིད་ཆེ། །དཔལ་ལྡན་ཡོན་ཏན་འབྱུང་བའི་གནས། །བདུད་ཚོགས་ཀུན་
ལས་ངེས་རྒྱལ་ཏེ། །གྲོང་ཁྱེར་མཆོག་ཏུ་ཞུགས་པ་ཡིན། །ཞེས་བརྗོད་དེ། དོན་བཤད་པར་བྱའོ། །
དེ་ཐམས་ཅད་ཀྱིས་དངོས་གཞི་བཤད་ཟིན་ཏོ། །རྗེས་ཀྱི་ཆོ་ག་ལ། དེ་ནས་སློབ་མས་མནྜལ་ཕུལ་
411

༄༅། །བོ་དོང་པཎ་ཆེན་གྱི་གསུང་འབུམ་ཆེན་མོ།
ཏེ་ཕྱག་འཚལ་ནས་ཐལ་མོ་སྦྱར་ཏེ། གཙོ་བོས་ཇི་ལྟར་བཀའ་བསྩལ་པ། །དེ་དག་ཐམས་ཅད་
བདག་གིས་བགྱི། །ཞེས་ལན་གསུམ་གྱིས་དམ་བཅས་ཏེ། མོས་པ་དང་། དད་པ་དང་། མགུ་བ་
ཆེན་པོའི་སེམས་ཀྱིས་ཇི་ལྟར་འབྱོར་པའི་ས་གཞི་དང་། ཡིད་དུ་འོང་བའི་ཆུང་མ་དང་། བུ་དང་།
བུ་མོ་དང་། བྲན་ཕོ་དང་། བྲན་མོ་དང་། རྟ་དང་། གླང་བོ་དང་། གསེར་དང་། དངུལ་ལ་སོགས་
པ་དང་། བདག་གི་ལུས་ཀྱི་བར་དུ་དབུལ་བར་བྱའོ། །བླ་མས་ཀྱང་། མཆོད་པ་ཐམས་ཅད་
ཡོངས་སྤངས་ནས། །བླ་མ་མཆོད་པ་ཡང་དག་ཙམ། །དེ་མཉེས་པ་ནི་ཀུན་མཁྱེན་པའི། །ཡེ་ཤེས་
མཆོག་ནི་འཐོབ་པར་འགྱུར། །གང་ཞིག་བསྐལ་བ་བྱེ་བ་ནི། །བརྒྱ་ཕྲག་ཏུ་ཡང་རྙེད་དཀའ་བའི། །
སངས་རྒྱས་དེ་ཉིད་བརྩོན་ལྡན་ན། །སྐྱེ་བ་འདི་ལ་སྩོལ་བར་མཛད། །ཅེས་པས་སློབ་མ་དགའ་
བར་བྱས་ཏེ། ཞི་བའི་སྦྱིན་སྲེག་གི་ཚུལ་དུ་བྱ་ཞིང་། དཀྱིལ་འཁོར་ལ་མཆོད་བསྟོད་བྱས་ནས།
དངོས་གྲུབ་བླང་ཞིང་བཛྲ་ས་ཏྭ་བཟླས་ཏེ། མ་འབྱོར་པ་དང༌། ཞེས་པ་ལ་སོགས་པས་བཟོད་
པར་གསོལ་ནས། ཨཾ་ཁྱེད་ཀྱིས་སེམས་ཅན་དོན་ཀུན་མཛད། །ཅེས་པ་ལ་སོགས་པ་དབྱངས་དང་
བཅས་པ་བརྗོད་ནས། ཧཱུཾ་ཞེས་པས་དཀྱིལ་འཁོར་གྱི་ལྷ་ཐམས་ཅད་གསལ་བཏབ། ཛཿཧཱུཾ་བཾ་
ཧོཿརང་གི་ཕུང་ཁམས་སྐྱེ་མཆེད་ཡན་ལག་དང་བཅས་པ་རྣམས་ཇི་ལྟར་འོས་པར་བསྡུ་ཞིང་།
འགྲོ་ཀུན་འོད་གསལ་དུ་གཞུག དུས་དེ་ཉིད་དམ་ནངས་པར་རང་ལྷའི་ང་རྒྱལ་དང་ལྡན་པས་ཨ་
ཀ་རོའམ། ཧཱུཾ་བཟླས་ཤིང་། རྡོ་རྗེ་དང་བཅས་པའི་ལག་པས་ཐོག་མར་མཚན་མ་རྣམས་མཐའ་
ནས་རིམ་གྱིས་བསྡུས། དེ་ནས་གདན་རྣམས་རིམ་གྱིས་བསྡུ། དེ་ནས་ཚངས་ཐིག་གམ། དབང་
ལྡན་ནས་བརྩམས་ཏེ་གཙོ་བོའི་བར་གྱི་རྡུལ་ཚོན་རྣམས་བསྡུས་ནས་རང་གི་མགོ་བོར་རྡུལ་ཚོན་
བག་ཙམ་བཀོད་ལ། གཞན་ལས་ཅུང་ཟད་བྱིན་ནས། ལྷག་མ་རྣམས་ལེགས་པར་ཕྱགས་ཏེ། སྣོད་
བཟང་བོར་བསྡུས་ནས་དར་ལ་སོགས་པའི་གོས་དང་། རྒྱན་གྱིས་བཀླུབས་ཤིང་། མཆོད་པ་དང་
412

།གཤེད་དམར་ལྷ་ལྔའི་མངོན་རྟོགས་རྒྱས་འབྲིང་བསྡུས་གསུམ་སོགས་བཞུགས་སོ། །
བཀུར་སྟི་ཆེན་པོས་གདནདྲངས་ཏེ། ཆུ་ཀླུང་གི་འགྲམ་དུ་མཚོ་དང་། ཀླུ་དང་བཅས་པ་གཤིན་
རྗེ་གཤེད་ཀྱི་དཀྱིལ་འཁོར་དུ་གསལ་བར་བལྟས་ཏེ། མཆོད་བསྟོད་དང་། ཨ་ཀཱ་རོ་དང་། ༀ་
ཨཱཿཧཱུྃ་གིས་ཀླུ་ལ་གཏོར་མ་བཏང་བས་ཀླུ་ཐམས་ཅད་རབ་ཏུ་དགའ་བར་གྱུར་ནས་བཀུར་སྟིས་
སྤྱན་དྲངས་པར་བསམས་ཏེ། ཆུ་ཀླུང་ལ་དོར་བར་བྱའོ། །དེ་ནས་བུམ་པ་དག་ཏུ་ཆུ་བླུགས་ཏེ།
དཀྱིལ་འཁོར་གྱི་ཁང་བ་ལ་བསང་གཏོར་བྱཞིང་། ཨོཾ་ཨཱཿཧཱུྃ་ས་ཏྭ་ཨརྠ་ཀུ་རུ་སྭ་སྟི་སྭ་ཧྭ། ཞེས་
པའམ། སེམས་ཅན་གྱི་དོན་བདེ་ལེགས་སུ་མཛོད་ཅིག ཅེས་བྱ་བས་གནས་ཇི་ལྟ་བར་བསྡུའོ། །
དེ་ནས་ཁྲོ་བོ་བཅུ་ལ་མཆོད་བསྟོད་བྱས་ནས་རང་གི་ལུས་ཀྱི་ཡན་ལག་གཤེགས་སུ་གསོལ་ཏེ།
རྡོ་རྗེ་སེམས་དཔའི་སྒོམ་བཟླས་མང་དུ་བྱས་ལ། དཔའ་བོ་དཔའ་མོའི་སྟོན་མོ་བྱས་པའི་མཐར།
བསྔོ་བ་དང་སྨོན་ལམ་དང་བཀྲ་ཤིས་ལ་སོགས་པ་རྒྱ་ཆེར་བྱས་ནས་གནས་གསུམ་དུ་འབྲུ་གསུམ་
བཀོད་དེ། རང་ཉིད་གཤིན་རྗེ་གཤེད་ཡབ་ཡུམ་དུ་གསལ་བའི་བྱང་ཆུབ་ཀྱི་སེམས་ཀྱི་འོད་ཟེར་
གྱིས་སེམས་ཅན་ཐམས་ཅད་ལ་དབང་བསྐུར་པས་དྲི་ཐམས་ཅད་དང་བྲལ་ནས་སྣོད་ཐམས་ཅད་
གཞལ་ཡས་ཁང་དང་། བཅུད་ཐམས་ཅད་ལྷ་དང་ལྷ་མོའི་དཀྱིལ་འཁོར་དུ་བལྟས་ཏེ། དེ་ཐམས་
ཅད་ཀྱང་གསང་ཆེན་རིགས་གཅིག་གི་རྣམ་འཕྲུལ་དུ་ཤེས་པའི་སྒོ་ནས་སྤྱོད་ལམ་ཐམས་ཅད་
དུས་འདའ་བར་བྱའོ། །གཤིན་རྗེ་གཤེད་དམར་བོའི་དཀྱིལ་འཁོར་དུ་དབང་བསྐུར་བའི་ཆོ་ག་
རྒྱུས་པ་ལེའུ་ཚན་བཅུ་གཉིས་པའོ།། །།
...
413

༄༅། །བོ་དོང་པཎ་ཆེན་གྱི་གསུང་འབུམ་ཆེན་མོ།